Dṳ̆ng-huà Mìng-guók

Dṳ̆ng-huà Mìng-guók (中華民國) sê Dĕ̤ng-ā gì siŏh ciáh guók-gă, iâ sê Ā-ciŭ có̤i cā gì siŏh ciáh gê̤ṳng-huò-guók. Dṳ̆ng-huà Mìng-guók tūng-cié gì huōng-ùi sê Dài-uăng, Pàng-hù, Gĭng-muòng, Mā-cū gâe̤ng Ŭ-kiŭ, gó chṳ̄ guók-cié gà̤-lēng duâi-bô-hông nè̤ng gó̤ ĭ „Dài-uăng“ (臺灣).

Dṳ̆ng-huà Mìng-guók găk 1911 nièng diŏh Dṳ̆ng-guók Dâi-lṳ̆k sìng-lĭk. 1945 nièng ĭng-ôi Káung-nĭk Ciéng-cĕng séng-lé, iù Nĭk-buōng chiū lā̤ dáik gáu Dài-uăng. 1946 nièng, gák-gé̤ṳ să̤-báe̤k gì Dṳ̆ng-guók Gê̤ṳng-sāng-dōng huák-dông nô̤i-ciéng, ciŏng Dṳ̆ng-huà Mìng-guók céng-hū dṳ̆k kó̤ Dài-uăng, diŏh 1949 nièng lêng lĭk Dṳ̆ng-huà Ìng-mìng Gê̤ṳng-huò-guók céng-hū. Có̤i cā Mī-guók dēng-dēng cṳ̆-buōng ciō-ngiê gì guók-gă nâ sìng-nêng Dài-uăng gì Dṳ̆ng-huà Mìng-guók, mò̤ sìng-nêng Dṳ̆ng-huà Ìng-mìng Gê̤ṳng-huò-guók céng-hū; gáu-muōi-lāu Mī-guók găk 1972 nièng gâe̤ng Dṳ̆ng-huà Ìng-mìng Gê̤ṳng-huò-guók gióng-lĭk nguôi-gău guăng-hiê, sìng-nêng Dṳ̆ng-huà Mìng-guók gì guók-gă muōng biéng muōng ciĕu, gáu gīng-dáng nâ diông 21 ciáh gò̤ lāu. Lièng-hăk-guók gì sĭk-ôi iâ găk 1971 nièng ké̤ṳk Dṳ̆ng-huà Ìng-mìng Gê̤ṳng-huò-guók chṳ̄-dâi.

Hèng-céng kṳ̆-mĭk
Gĭng-dáng gì Dṳ̆ng-huà Mìng-guók ô 5 ciáh dĭk-hăk-chê gâe̤ng 2 ciáh hṳ̆-gék gì sēng. Găk cī 2 ciáh hṳ̆-gék gì sēng â-dā̤, sê 3 ciáh chê gâe̤ng 14 ciáh gâing, gó ô siŏh ciáh iù gâing dâi-guāng gì hiŏng: 

Dĭk-hăk-chê:
Dài-báe̤k-chê (臺北市)
Sĭng-báe̤k-chê (新北市)
Dài-dṳ̆ng-chê (臺中市)
Dài-nàng-chê (臺南市)
Gŏ̤-hṳ̀ng-chê (高雄市)
Tò̤-huòng-chê (桃園市)
Dài-uăng-sēng(臺灣省):
Ngì-làng-gâing (宜蘭縣)
Sĭng-dé̤ṳk-gâing (新竹縣)
Mièu-lĭk-gâing (苗栗縣)
Ciŏng-huá-gâing (彰化縣)
Nàng-dàu-gâing (南投縣)
Hùng-lìng-gâing (雲林縣)
Gă-ngiê-gâing (嘉義縣)
Bìng-dĕ̤ng-gâing (屏東縣)
Dài-dĕ̤ng-gâing (臺東縣)
Huă-lièng-gâing (花蓮縣)
Pàng-hù-gâing (澎湖縣)
Giĕ-lè̤ng-chê (基隆市)
Sĭng-dé̤ṳk-chê (新竹市)
Gă-ngiê-chê (嘉義市)
Hók-gióng-sēng (福建省):
Gĭng-muòng-gâing (金門縣)
Lièng-gŏng-gâing (連江縣)
Ŭ-kiŭ-hiŏng (烏坵鄉, iù Gĭng-muòng-gâing dâi-guāng)

Gái káng
Dṳ̆ng-huà Mìng-guók (1912 nièng–1949 nièng)
Dṳ̆ng-huà Ìng-mìng Gê̤ṳng-huò-guók
Dài-uăng
Dài-uăng ông-tà̤

分類:Dṳ̆ng-huà Mìng-guók
分類:Ā-ciŭ guók-gă
分類:Dài-uăng